Na temelju članka 32. Statuta Općine Tučepi ("Glasnik Općine Tučepi" br. 04/09 i 01/13), a u svezi Uputa za izradu proračuna jedinica lokalne i područne (regionalne) samouprave za razdoblje 2018. - 2020. (Ministarstvo financija, kolovoz 2017.), Općinsko vijeće Općine Tučepi na sjednici održanoj 28. prosinca 2021. godine donosi

**ODLUKU**

**o usvajanju plana sukcesivnog pokrića manjka**

**I.**

Usvaja se Plan sukcesivnog pokrića manjka iz prethodnih godina Općine Tučepi za razdoblje 2022.-2024. godine.

**II.**

Plan sukcesivnog pokrića manjka iz prethodnih godina Općine Tučepi za razdoblje 2022.-2024. godine nalazi se u privitku ove Odluke i čini njen sastavni dio.

 **III.**

Donošenjem ove Odluke prestaje važiti Odluka o planu pokriću manjka prihoda Općine Tučepi ("Glasnik Općine Tučepi br.12/20). Ova Odluka stupa na snagu jedan dan nakon objave u "Glasniku Općine Tučepi".

KLASA: 400-08/21-01/02

URBROJ: 2147/06-01-21-08

Tučepi, 28.prosinca 2021.

 Općinsko vijeće Općine Tučepi

 Predsjednica općinskog vijeća

 Ivana Visković

**PLAN SUKCESIVNOG POKRIĆA MANJKA IZ PRETHODNIH GODINA OPĆINE TUČEPI ZA RAZDOBLJE 2022. – 2024. GODINE**

**1. UVOD**

U skladu s Uputama za izradu proračuna Jedinica lokalne i područne (regionalne) samouprave za razdoblje 2018. – 2020., izrađena je analiza financijskog stanja Općine Tučepi radi što kvalitetnije procjene ukupnog rezultata za 2021. godinu te izrade plana pokrića manjka utvrđenog na dan 31.12.2020. godine. Na temelju sagledanih pokazatelja sastavljen je prijedlog mjera za pokriće manjka i akcijski plan za njihovu provedbu. U analizi financijskog stanja korišteni su podaci iz financijskih izvještaja razine 22 iz 2019. i 2020. godine.

**2. ANALIZA I OCJENA POSTOJEĆEG FINANCIJSKOG STANJA**

**Bilanca na dan 31.12.2020.**

Prema podacima iz Bilance na dan 31. prosinca 2020. godine ukupna vrijednost imovine te obveza i vlastitih izvora iskazana je u iznosu od 106.842.938,50 kn i u odnosu na prethodnu godinu veća je za 14.869.764,75 kn. U nastavku se daje tabelarni prikaz stanja Bilance na početku i na kraju 2020. godine

|  |  |  |
| --- | --- | --- |
| **Opis** | **Stanje 01.01.2020. (kn)** | **Stanje 31.12.2020. (kn)** |
| **Nefinancijska imovina**  |  **84.352.383,70** |  **99.440.388,91** |
| Neproizvedena dugotrajna imovina  |  38.512.148,82  |  38.528.354,56  |
| Proizvedena dugotrajna imovina  |  45.840.234,88 |  60.912.034,35 |
| **Financijska imovina**  |  **7.620.790,05** |  **7.402.549,59** |
| Novac u banci i blagajni  |  457.024,61 |  70.359,55 |
| Depoziti, jamčevni polozi i potraživanja od zaposlenih te za više plaćene poreze i ostalo  |  20.619,02 |  7.489,86 |
| Dionice i udjeli u glavnici  |  2.568.500,00 |  2.548.500,00 |
| Potraživanja za prihode poslovanja  |  4.450.006,03 |  4.581.375,30 |
| Potraživanja od prodaje nefinancijske imovine  |  40.235,69 |  62.232,68 |
| Plaćeni rashodi budućeg razdoblja i nedospjela naplata prihoda  |  84.404,70 |  132.592,20 |
| **Obveze**  |  **3.564.617,54** |  **4.531.357,19** |
| Obveze za rashode poslovanja  |  764.614,16 |  1.456.373,24 |
| Obveze za nabavu nefinancijske imovine  |  2.800.003,38 |  2.595.666,62 |
| Obveze za kredite i zajmove  |  0,00 |  479.317,33 |
| **Vlastiti izvori**  |  **88.408.556,21** |  **102.311.581,31** |
| Vlastiti izvori i ispravak vlastitih izvora  |  86.921.200,76 |  101.564.471,97 |
| Rezultat poslovanja  |  -3.002.886,27 |  -3.896.498,64 |
| Obračunati prihodi poslovanja  |  4.450.006,03 |  4.601.493,14 |
| Obračunati prihodi od prodaje nefinancijske imovine  |  40.235,69 |  62.233,00 |
| Izvanbilančni zapisi |  120.622,95 |  7.362.232,11 |

a) Nefinancijska imovina

Nefinancijska imovina čini 93,07% aktive, a 61,25% vrijednosti se odnosi na građevinske objekte kao što su poslovni objekti, ceste, javna rasvjeta. U odnosu na 2020. godini značajnije je povećana vrijednost poslovnih objekata. Vrijednost neproizvedene dugotrajne imovine na dan 31.12.2020. godine iznosi 38.528.354,56 kn i neznatno je povećana u odnosu na stanje sa 01.01.2020.godine. Vrijednost proizvedene dugotrajne imovine na dan 31. prosinca 2020. godine iznosi 60.912.034 kn s povećanjem od 15.071.799,47 kn ili 32,90% u odnosu na stanje 01. siječnja 2020. godine. Vrijednost građevinskih objekata na dan 31. prosinca 2020. godine iznosi 53.065.376 kn s povećanjem od 45,10% u odnosu na stanje 01. siječnja 2020. godine. Na to povećanje najviše je utjecalo povećanje poslovnih objekata koji iznose 16.429.125 kn i povećani su u odnosu na stanje sa 01.01.2020.godine za 456,70% ( Na temelju interne procjene evidentirane su zgrada općinske vijećnice, zgrada općinske uprave i zgrada dječjeg vrtića ).

b) Financijska imovina

 Financijska imovina na dan 31.12.2020.godine iznosi 7.402.549,59 kn i manja je u odnosu na početak godine za 218.240,46 kn. Financijska imovina je smanjenja najvećim dijelom zbog smanjenja novca u banci i blagajni za 386.665,06 kn a manjim dijelom smanjenje depozita, jamčevni polozi i potraživanja od zaposlenih te za više plaćene poreze i ostalo i smanjenje dionica i udjela u glavnici (dionice i udjeli u glavnici smanjeni su u 2020.godini za 20.000 kn jer je odlukom trgovačkog suda ugašeno poduzeće Tučepljanac d.o.o.). U isto vrijeme došlo je do povećanja potraživanja za 153.366,36 kn u odnosu na početak godine. Ukupna potraživanja u sa 31.12.2020. godine iskazana u iznosu od 4.643.607,98 kn, a odnose se na potraživanja za prihode poslovanja u iznosu od 4.581.375,30 kn i potraživanja od prodaje nefinancijske imovine u iznosu od 62.232,68 kn. Potraživanja za prihode poslovanja su u odnosu na početak godine veća za 131.369,37 kn. Potraživanja od prodaje nefinancijske imovine su u odnosu na početak godine veća za 21.996,99 kn, a odnose se na potraživanja za prodaju zemljišta po ugovoru iz 2017.godine.

c) Obveze

Obveze su na dan 31.12.2020. godine su za 966.739,65 kn veće u odnosu na početak godine te iznose 4.531.357,19 kn, a odnose se na obveze za rashode poslovanja u iznosu od 1.456.373,24 kn, obveze za kredite i zajmove u iznosu od 479.317,33 kn (obveze prema Ministarstvu financija koji se odnosi na beskamatni zajam u visini poreza na dohodak i prireza porezu na dohodak čije je plaćanje odgođeno i beskamatni zajam u visini izvršenog povrata poreza na dohodak i prireza porezu na dohodak temeljem godišnje prijave ) i najvećim dijelom na obveze za nabavu nefinancijske imovine u iznosu od 2.595.666,62. Na kraju 2020. godine dospjele obveze iznose 3.342.994,19 kn, a nedospjele u iznosu od 888.363,00 kn. Nedospjele obveze se odnose na obveze za kredite i zajmove, obveze za zaposlene i ostale tekuće obveze.

d) Vlastiti izvori

Prilikom izrade financijskih izvještaja za razdoblje siječanj - prosinac 2020. godine i godišnjeg obračuna proračuna Općine Tučepi utvrđen je na dan 31.12.2020. godine manjak prihoda i primitaka za pokriće u sljedećem razdoblju u iznosu od 3.896.498,64 kn. Obračunati prihodi poslovanja i prihodi od prodaje nefinancijske imovine povećani su u odnosu na 2019. godinu za 151.487,11 kn zbog povećanja potraživanja po određenim vrstama prihoda. Vrijednost izvan bilančnih zapisa krajem 2020. godine je iznosila 7.362.232,11 kn, a odnosi se na instrumente osiguranja plaćanja u iznosu od 7.252.232,11 kn i potencijalne obveze po osnovi sudskih sporova u iznosu od 110.000,00 kn.

**Izvještaj o prihodima i primicima**

Ukupni prihodi i primici su u 2020. godini ostvareni u ukupnom iznosu od 11.426.047,19 kn, što je za 6.656.855,31 kn manje u odnosu na isto razdoblje 2019. godine.

U tablici u nastavku se daju podaci o ostvarenim prihodima i primicima u 2019. i 2020. godini.

|  |  |  |
| --- | --- | --- |
| **Opis** | **Ostvarenje 2019** | **Ostvarenje 2020** |
| **SVEUKUPNO**  |  **18.082.902,50** |  **11.426.047,19** |
| Prihodi poslovanja  |  **16.009.191,39** |  **10.810.778,03** |
| Prihodi od poreza  |  6.614.255,22 |  5.449.796,44 |
| Pomoći iz inozemstva i od subjekata unutar općeg proračuna  |  3.367.800,00 |  1.772.291,54 |
| Prihodi od imovine  |  435.778,70 |  368.903,86 |
| Prihodi od upravnih i administrativnih pristojbi, pristojbi po posebnim propisima i naknada  |  5.506.907,47 |  3.188.436,19 |
| Prihodi od prodaje proizvoda i robe te pruženih usluga i prihodi od donacija  |  8.000,00 |  0,00 |
| Kazne, upravne mjere i ostali prihodi  |  76.450,00 |  31.350,00 |
| Prihodi od prodaje nefinancijske imovine  |  **2.073.711,11** |  **135.951,83** |
| Prihodi od prodaje neproizvedene imovine  |  2.073.711,11 |  135.951,83 |
| Primici od financijske imovine i zaduživanja  |  **0,00** |  **479.317,33** |
| Primljeni povrati glavnica danih zajmova i depozita  |  0,00 |  0,00 |
| Primici od zaduživanja  |  0,00 |  479.317,33 |

Vrijednosno značajniji udjel imaju prihodi od poreza 47,70 %, prihodi od upravnih i administrativnih pristojbi, pristojbi po posebnim propisima 27,90 %, prihodi od pomoći iz inozemstva i od subjekata unutar općeg proračuna 15,51 % i primici od imovine i zaduživanja koji čine 4,20 % od ukupnih prihoda i primitaka. Svi drugi prihodi i primici (prihodi od imovine, prihodi od prodaje neproizvedene imovine i prihodi od donacija, kazni,) čine 4,69 % ukupnih prihoda i primitaka.

*Prihodi od poreza* – iznose 5.449.796,44 kn i smanjeni su odnosu na prethodnu godinu za 1.164.458,78 kn, najvećim dijelom zbog situacije izazvane zaraznom bolesti covid-19 koja je utjecala na smanjenje broja zaposlenih kao i na smanjeni promet u hotelskim i ugostiteljskim objektima. Najznačajnija smanjenja u odnosu na 2019. godinu u ovoj skupini prihoda bilježe prihodi od poreza i prireza na dohodak za 673.435,57 kn, prihodi od poreza na potrošnju za 336.253,75 kn i prihodi od poreza na imovinu koji su smanjeni za 245.225,94 kn.

*Prihodi od pomoći iz inozemstva i od subjekata unutar općeg proračuna* - ukupno su ostvareni u iznosu od 1.772.291,54 kn i manji su za 1.595.508,46 kn u odnosu na 2019. godinu. Od toga iznosa 115.739,44 kn se odnosi na tekuće pomoći iz proračuna (3.800,00 kn od Splitsko-dalmatinske županije za sufinanciranje ogrjeva i 115.739,44 kn kompenzacijska sredstva iz državnog proračuna), a 1.653.402,10 kn na kapitalne pomoći iz proračuna. Kapitalne pomoći su ostvarene od strane Ministarstva turizma u iznosu od 320.000,00 kn (za projekt uređenja obalnog pojasa od Marine do Gospina potoka) i Agencije za plaćanja u poljoprivredi, ribarstvu i ruralnom razvoju u iznosu od 1.333.402,10 kn ( Od toga iznosa 1.113.402,10 kn se odnosi na izgradnju sabirne sjeverne prometnice UT zone T1 – zone hotela „Jadran“, a 220.000,00 kn za uređenje neposrednog okoliša dječjeg vrtića „Grdelin“ ).

*Prihodi od imovine –* ostvareni su ukupnom iznosu od 368.903,86 kn i nešto su manji u odnosu na 2019.godini. Na njihovo smanjenje najviše je utjecalo smanjenje prihoda od naknada za koncesije kao i smanjenje prihoda od naknade za zadržavanje nezakonito izgrađenih zgrada u prostoru.

*Prihodi od upravnih i administrativnih pristojbi, pristojbi po posebnim propisima i naknada -*su ostvareni u iznosu od 3.188.436,19 kn i znatno su manji u odnosu na prethodnu godinu. Najznačajniji su prihodi od komunalnog doprinosa u iznosu od 1.523.558,22 (manji su u odnosu na prethodnu godinu za 1.064.363,80 kn), prihodi od komunalne naknade u iznosu od 635.061,41 kn (manji su u odnosu na prethodnu godinu za 726.600,66 kn), prihodi od upravnih i administrativnih pristojbi u iznosu od 354.028,75 kn (prihodi od boravišne pristojbe koji su smanjeni u odnosu na prethodnu godinu za 686.076,33 kn) i ostali nespomenuti prihodi u iznosu od 675.787,81 kn (ovo su jedini prihodi koji su povećani u odnosu na prethodnu godinu jer su uplaćeni prihodi od naknade po rješenju Hakom-a za period od 5 godina u iznosu od 568.827,05 kn.).

*Prihodi od prodaje proizvoda i robe te pruženih usluga i donacija -* u 2020.godini nisu ostvareni prihodi od prodaje proizvoda te pruženih usluga i donacija .

*Prihodi od kazni, upravnih mjera i ostali prihodi* **-** ostvareni su u iznosu od 31.350,00 i manji su za 45.100,00 kn u odnosu na 2019.godinu (manji broj izdanih i naplaćenih prekršajnih naloga u odnosu na prethodnu godinu).

*Prihodi od prodaje nefinancijske imovine* – ostvareni su u iznosu od 135.951,83 kn i značajno su manji u odnosu na 2019.godinu (Prihodi od prodaje zemljišta su ostvareni temeljem ugovora iz 2017.godine sa Markom i Marinkom Čovićem u iznosu od 21.996,99 kn i ugovora iz 2020.godine sa Mladenom Čovićem u iznosu od 113.954,84 kn).

*Primici od financijske imovine i zaduživanja* **–** u 2020.godini Općina Tučepi ostvarila je primitke u iznosu od 479.317,33 kn a odnose se na beskamatne zajmove od Ministarstva financija.

**Izvještaj o rashodima i izdacima**

Ukupni rashodi i izdaci su ostvareni u iznosu od 12.319.659,56 kn što je za 8.853.365,56 kn manje u odnosu na 2019. godinu. U tablici u nastavku se daju podaci o ostvarenim rashodima i izdacima u 2019. i 2020. godini.

|  |  |  |
| --- | --- | --- |
| **Opis** | **Ostvarenje 2019** | **Ostvarenje 2020** |
| **SVEUKUPNO**  |  **21.173.025,12** |  **12.319.659,56** |
| **Rashodi poslovanja**  |  **9.528.444,17** |  **8.557.551,33** |
| Rashodi za zaposlene |  862.284,60 |  930.553,03 |
| Materijalni rashodi  |  5.345.634,94 |  4.539.828,16 |
| Financijski rashodi  |  76.770,16 |  85.385,27 |
| Subvencije  |  0,00 |  545.906,85 |
| Naknade građanima i kućanstvima na temelju osiguranja i druge naknade  |  468.186,31 |  370.288,98 |
| Ostali rashodi  |  2.775.568,16 |  2.085.589,04 |
| **Rashodi za nabavu nefinancijske imovine**  |  **11.644.580,95** |  **3.762.108,23** |
| Rashodi za nabavu neproizvedene imovine  |  2.043.969,05 |  16.205,74 |
| Rashodi za nabavu proizvedene dugotrajne imovine  |  9.600.611,90 |  3.745.902,49 |
| **Izdaci za financijsku imovinu i otplate zajmova**  |  **0,00** |  **0,00** |
| Izdaci za dane zajmove  |  0,00 |  0,00 |
| Izdaci za dionice i udjele u glavnici  |  0,00 |  0,00 |
| Izdaci za otplatu glavnice primljenih kredita i zajmova  |  0,00 |  0,00 |

Vrijednosno značajniji rashodi i izdaci odnose se na nabavu nefinancijske imovine 30,54% , na materijalne rashode otpada 36,85 %, na ostale rashode 16,93 %, na rashode za zaposlene 7,55 % te na subvencije 4,43% ukupno ostvarenih rashoda i izdataka. Svi drugi rashodi i izdaci (financijski rashodi i naknade građanima i kućanstvima na temelju osiguranja i druge naknade) čine 3,70 % ukupnih rashoda i izdataka.

*Rashodi za zaposlene –* Rashodi za zaposlene su ostvareni u iznosu od 930.553,03 kn i veći su u odnosu na prethodnu godinu za 68.268,43 kn. Rashodi su povećani u odnosu na prethodnu godinu iz razloga što je stalni komunalni redar zaposlen u 5.mjesecu 2019.godine, a u 2020.godini mu je obračunata i isplaćena plaća za cijelu godinu.

*Materijalni rashodi -* ostvareni su u iznosu od 4.539.828,16 kn i manji su u odnosu na prethodnu godinu za 805.806,78 kn. Sastoje se od naknada troškova zaposlenima u iznosu od 16.673,33 kn, rashoda za materijal i energiju u iznosu od 281.067,72 kn, rashoda za usluge u iznosu od 3.535.573,54 kn i ostalih nespomenutih rashoda poslovanja u iznosu od 706.513,57 kn. Ovo smanjenje je u najvećem dijelu posljedica smanjenja ostalih usluga tekućeg održavanja koje su ostvarene u iznosu od 2.041.268,53 kn i za 479.901,30 kn su manje u odnosu na prethodnu godinu.

*Financijski rashodi -* financijski rashodi se odnose na kamate za primljene kredite i zajmove, bankarske usluge i usluge platnog prometa, zatezne kamate i ostale nespomenute financijske rashode. U 2020.godini su ostvareni u iznosu od 85.385,27 kn i veći su u odnosu na prethodnu godinu za 8.615,11 kn. Do povećanja je došlo jer su se povećali troškovi kamata za primljene kredite od tuzemnih kreditnih institucija kao i troškovi bankarskih naknada. Istovremeno je došlo do smanjenja ostalih nespomenuti financijskih rashoda zbog smanjenja naplate poreza kao posljedice smanjenog obima poslovanja hotelskih i ugostiteljskih objekata zbog situacije uzokovane pojavom zarazne bolesti COVID - 19 ( Ostali nespomenuti financijski rashodi obuhvaćaju naknade Poreznoj upravi za poslove naplate poreza na potrošnju ( 5% od naplaćenog iznosa po Ugovoru ) i poreza na dohodak (temeljem novog Zakona o financiranju jedinica lokalne i područne samouprave NN 127/17 koji se primjenjuje od 01.01.2018.godine i u kojem je određeno da porezna uprava naplaćuje 1% naknade od ukupno naplaćenih prihoda).

*Subvencije –* U 2020.godini isplaćeno je 545.906,85 kn pomoći obrtnicima na temelju odluke Općinskog vijeća o dodjeli potpora male vrijednosti poduzetnicima korisnicima javnih površina na području Općine Tučepi zbog epidemije bolesti COVID - 19.

*Naknade građanima i kućanstvima -* ostvarene su u iznosu od 370.288,98 kn, a odnose se prvenstveno na sve naknade u sklopu socijalnog programa, i manje su u odnosu na prethodnu godinu za 97.897,33 kn. U 2020.godini od ukupnog iznosa naknada 55.105,52 kn se odnosi na jednokratne novčane naknade, 157.000,00 kn za studentske stipendije, 40.000,00kn za naknade za novorođenu djecu, 17.001,28 kn za ostale naknade iz proračuna u naravi i 101.182,18 kn za sufinanciranje prijevoza koja je ostvarena u znatno manjem iznosu u odnosu na prethodnu godinu .

*Ostali rashodi -* ostali rashodi su ostvareni u iznosu od 2.085.589,04 kn i manji su u odnosu na 2019.godinu za 689.979,12 kn. Ostali rashodi se sastoje od tekućih donacija u iznosu od 1.814.759,18 kn (tekuće donacije za udruge koje se financiraju iz proračuna), kapitalnih donacija u iznosu od 201.049,86 kn (kapitalne donacije Dvd Tučepi za plaćanje leasinga za novo vatrogasno vozilo) i kapitalnih pomoći trgovačkim društvima u javnom sektoru u iznosu od 69.780,00 (Kapitalne pomoći isplaćene su Tučepi d.o.o. za sufinanciranje nabave malog rabljenog komunalnog vozila ).

*Rashodi za nabavu nefinancijske imovine –* su ostvareni u ukupnom iznosu od 3.762.108,23 kn i za više od tri puta su manji odnosu na prethodnu godinu . Na smanjenje ulaganja utjecalo je manje ostvarenje prihoda i primitaka u odnosu na prethodne godine. Rashodi za nabavu neproizvedene imovine u izvještajnom razdoblju izvršeni su u iznosu od 16.205,74 kn. Ova skupina rashoda bilježi značajnije smanjenje u odnosu na prethodnu godinu a vezana je za otkup zemljišta kat.čest.zem. 5053/2. k.o. Tučepi. Rashodi za nabavu proizvedene dugotrajne imovine izvršeni su u iznosu od 3.754.902 kn ili za 61,00% manje u odnosu na izvršenje u prethodnoj godini. Rashodi za građevinske objekte izvršeni su u iznosu od 2.755.207 kn, a odnose se najvećim dijelom na završetke projekta koji su započeti u 2019.godini ( izgradnja ceste iznad hotela Jadran, uređenje igrališta dječjeg vrtića, uređenje obalnog pojasa od Marine do Gospina potoka i sanacija pokosa uz rub DC8. Rashodi za postrojenja i opremu izvršeni su iznosu od 75.570,00 kn i bilježe povećanje od 8,50% u odnosu na prethodno razdoblje. U ovom periodu došlo je do ulaganja u komunikacijsku opremu ( mobilne uređaje ) i ostalu opremu što je dovelo do povećanja ulaganja u odnosu na prethodnu godinu. Rashodi za nematerijalnu proizvedenu imovinu izvršeni su u iznosu od 915.125,00 kn i bilježe znatno povećanje od 164,20 % u odnosu na 2019. godinu. Povećanje se najvećim dijelom odnosi na izradu glavnog i izvedbenog projekta Eko marine Tučepi u iznosu od 766.500,00 kn.

*Izdaci za financijsku imovinu i otplate zajmova –* U 2020.godini nije bili izdataka za financijsku imovinu i otplate zajmova.

**3. POPIS MJERA ZA OTKLANJANJE UTVRĐENIH UZROKA NASTANKA NEGATIVNOG POSLOVANJA TE MJERA ZA STABILNO ODRŽIVO POSLOVANJE**

U nastavku se daje popis mjera za otklanjanje utvrđenih uzroka nastanka negativnog poslovanja u prethodnim godinama na koje Općina Tučepi može utjecati, te ujedno i popis mjera za stabilno održivo poslovanje:

1. Prioritetno planiranje i izvršavanje proračuna za zakonske i ugovorne obveze;

2. Praćenje naplate prihoda i provođenje više mjera prisilne naplate;

3. Povećanje financiranja proračunskih projekata i aktivnosti iz vanjskih izvora financiranja;

4. Smanjenje materijalnih rashoda uz zadržavanje kvalitete rada i pružanja usluga građanima;

Ostvareni manjak prihoda iz prethodnih godina jednim dijelom je posljedica smanjena ostvarenja prihoda poslovanja kao posljedica smanjenog prometa hotelskih i ugostiteljskih objekata zbog situacije izazvane zaraznom bolesti COVID-19 . Za određene projekte koji su bili planirani i ostvareni u prethodnim godinama sredstva od kapitalnih donacija iz državnog i županijskog proračuna nisu ostvarena u planiranim iznosima što je utjecalo na povećanje manjka. Na ostvareni manjak utjecalo je i povećanje dijela planiranih rashoda u odnosu na prethodne godine (ostale usluge tekućeg održavanja su se znatno povećale) kao i činjenica da se nije uspjela povećati naplata prihoda u odnosu na planirano. Ostvareni manjak prihoda iz prethodnih godina u iznosu od 3.896.498,64 kn jednim dijelom će se pokriti ostvarenim viškom prihoda i primitaka u odnosu na rashode i izdatke u 2021.godini

( procjena viška je oko 500.000,00 kuna ). Ostatak manjka u iznosu oko 3.400.000 kn planira se pokriti u trogodišnjem periodu 2022-2024.godine i taj manjak je ubačen u Plan proračuna za 2022.godinu i projekcije za 2023. i 2024.godinu.

**4. AKCIJSKI PLAN PROVEDBE NAVEDENIH MJERA** U nastavku je tabelarni prikaz mjera, načina provedbe, rok provedbe, financijski učinak te naziv odgovorne osobe za provođenje mjera:

|  |  |  |  |  |
| --- | --- | --- | --- | --- |
| NAZIV MJERE | NAČIN PROVEDBE | ROK PROVEDBE | TROGODIŠNJI FINANCIJSKI UČINAK | ODGOVORNA OSOBA |
| Prioritetno planiranje i izvršavanje proračuna za zakonske i ugovorne obveze | Mjera podrazumijeva prioritetno podmirivanje već ugovorenih obveza, odnosno zakonskih obveza  | 31.12.2024. | 1.000.000,00 kn  | Voditelj odsjeka za proračun i financije  |
| Praćenje naplate prihoda i provođenje više mjera prisilne naplate  | Postupanje prema važećem Pravilniku o postupcima naplate potraživanja  | 31.12.2024. | 1.000.000,00 kn  | Voditelj odsjeka za proračun i financije  |
| Povećanje financiranja proračunskih projekata i aktivnosti iz vanjskih izvora financiranja  | Veća orijentiranost na EU i nacionalne izvore financiranja apliciranjem projekata  | 31.12.2024. | 1.000.000,00 kn | Voditelj odsjeka za proračun i financije  |
| Smanjenje materijalnih rashoda uz zadržavanje kvalitete rada i pružanja usluga građanima  | Maksimalna racionalizacija materijalnih rashoda  | 31.12.2024. | 400.000,00 kn | Voditelj odsjeka za proračun i financije  |

Planirani financijski učinak predloženih mjera je suficit proračuna u razdoblju od 2022.-2024. godine, odnosno sukcesivno pokriće planiranog manjka prihoda i primitaka u navedenom razdoblju.